SKRIFTLIG FORESPØRGSEL E-1078/98

af María Estevan Bolea (PPE) til Kommissionen

(7. april 1998)

Om: Flytning af farligt affald inden for Den Europæiske Union

Visse regioner i de forskellige medlemsstater forsinker, forhindrer eller forbyder endog flytning af farligt affald mellem kommuner, provinser, regioner eller lande - altsammen inden for Den Europæiske Union eller endda inden for en enkelt medlemsstat - med henblik på korrekt behandling og passende forvaltning af dette særlige gods og forvrider dermed disse tjenesteydelser.

Denne adfærd bliver endnu mere alvorlig, hvis man tager i betragtning, at de regioner, som agter at forbyde intern flytning af affald, ikke råder over anlæg til affaldsbehandling eller ikke har tilstrækkelig kapacitet, og de farlige affaldsstoffer således ofte udledes sammen med andet spildevand. Hvis dette ikke behandles, skilles de farlige stoffer ikke fra spildevandet, spildevandet opdeles heller ikke i forskellige strømme, og disse flydende, faste eller slamagtige stoffer behandles ikke, som det foreskrives i gældende lov.

Mener Kommissionen, at denne adfærd er lovlig?

Hvad kan Kommissionen gøre for at bringe disse uregelmæssigheder til ophør?

Svar afgivet på Kommissionens vegne af Ritt Bjerregaard

(15. juni 1998)

Kommissionen er klar over, at nogle medlemsstaters myndigheder på lokalt eller regionalt plan har forbudt flytning af affald p.g.a. klager. Dog var Kommissionen ikke klar over, at farlige affaldsstoffer derfor bliver udledt sammen med spildevand og andet affald.

Rådets forordning (EØF) 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1) giver medlemsstaterne mulighed for at begrænse eller forbyde overførsel af affald, der ikke skal genanvendes, i overensstemmelse med principperne om nærhed, prioritering af nyttiggørelse og tilstrækkelig egenkapacitet. Hvis en medlemsstat fremstiller farligt affald i så små mængder at oprettelse af nye specialiserede bortskaffelsesanlæg i denne stat ville være uøkonomisk, kan overførsel til en anden medlemsstat ikke forhindres. Overførsel af affald til nyttiggørelse er underlagt et anmeldelsessystem, men principperne om nærhed og tilstrækkelig egenkapacitet gælder ikke og medlemsstaterne kan ikke foretage begrænsninger. Bestemmelserne i forordningen gælder ikke for overførsel af affald inden for en medlemsstat. Medlemsstaterne skal dog etablere en passende ordning for overvågning af og kontrol med overførsler af affald på deres område. Denne ordning skal tilgodese behovet for sammenhæng med fællesskabsordningen. Om forbud på lokalt eller regionalt plan er miljømæssigt og økonomisk forsvarligt, skal vurderes af medlemsstaten.

I henhold til Rådets direktiv 75/442/EØF af 18. marts 1991 om ændring af direktiv 75/442/EØF om affald(2) skal udledning af farligt affald i vandløb kun være tilladt, hvis det sker i overensstemmelse med en passende affaldshåndteringstilladelse, som sikrer, at den menneskelige sundhed ikke bringes i fare og at der ikke sker skade på miljøet. Strengere krav om farligt affald er fastsat i direktiv 91/689/EØF(3).

Bekæmpelse af forurening, der skyldes udledning af farligt affald i vandløb, omhandles også i bestemmelserne i direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(4). Medlemsstaterne skal opstille miljøkvalitetsmålsætninger og al udledning, som kan indeholde disse stoffer, skal have en forhåndsgodkendelse. Der kan kun gives tilladelse til udledning, hvis det er i overensstemmelse med målene for nedskæring af forurening med de omhandlede stoffer, som fastsat af medlemsstaten i dens program for foranstaltninger.

Forslaget til Rådets direktiv om rammerne for Fællesskabets vandpolitiske foranstaltninger(5), der i øjeblikket diskuteres i Rådet og Parlamentet, vil også forhindre udledning til vandløb, herunder af farligt affald, som vil overskride de miljøkvalitetsmålsætninger, der er fastsat på fællesskabsplan, eller have en skadelig virkning på vandløbets økosystem.

Det er op til medlemsstaterne at håndhæve Fællesskabets bestemmelser om farligt affald. Når Kommissionen modtager oplysninger, som viser, at bestemmelserne på dette område overtrædes, foretager den en grundig undersøgelse af omstændighederne og i givet fald tager de nødvendige skridt over for den pågældende medlemsstat.

(1) EFT L 30 af 6.2.1993.

(2) EFT L 78 af 26.3.1991.

(3) EFT L 377 af 31.12.1991.

(4) EFT L 129 af 18.5.1976.

(5) KOM(97) 49, ændret ved KOM(97) 614 endelig udg. og KOM(98) 76 endelig udg.